ये सब्बो ला देख के थाना के भीतरी ले दूनो पुलिसवाला मन बहिर आ गीन. "वो मन हमर झगरा ला बंद कराय के कोसिस करिन." तभिचे, हौसाबाई उहाँ रहय अपन भाई के आगू चिरोरी करे लगिस के वो हा अपन झगरा करेइय्या घरवाला के घर लहुंट के नई जाय. "मंय कहेंव के मंय नई जावंव, नई जावंव. मंय इहींचे रहिहूँ, तंय अपन घर के बाजू मं छोटकन जगा दे दे. अपन घरवाला के संग जा के मरे के बजाय, मंय इहींचे रहिके जेन कुछु काहीं मिलही ओकर ले जी लिहूँ... मंय ओकर मार अब अऊ सहे नई सकंव." फेर, ओकर भाई ओकर एको बात नई सुनिस.
हौसाबाई पाटिल ह ये देश के अजादी सेती लड़ई लड़िस, वो अऊ वो नाटक मं सामिल ओकर संगी कलाकार मन तूफान सेना के सदस्य रहिन. ये सेना ह सतारा के प्रति सरकार धन भूमिगत सरकार के हथियारबंद दस्ता रहिस, जेन ह 1943 मेहिच अंगरेज सासन ले अजादी के घोसना कर दे रहिस, प्रति सरकार एक ठन अइसन सरकार रहिस, जेकर करीबन 600 (धन ओकर ले जियादा) गाँव मं अपन सासन चलावत रहिस, फेर येकर मुख्यालय कुंडल मं रहिस. हौसाबाई के महान ददा , प्रति सरकार के मुखिया रहिस.
ये साहस के कीमत घलो वोला चुकाय ला परिस. अंगरेज मन नाना पाटिल के जमीन अऊ जयदाद ला जब्त कर लीस. वो त लुकाय गे रहिस, फेर ओकर परिवार ला बहुते कुछु सहे ला परिस.
भूमिगत होय का बाद, हौसाबाई के सबले बड़े काम खुफिया जानकारी संकेले के रहिस. वो अऊ दीगर लोगन मन वांगी (जेन ह अब सतारा जिला मं हवय) जइसने हमला सेती महत्तम जानकारी संकेलिस, उहाँ एक ठन बड़े डाक बंगला ला जरा दे गेय रहिस. ओकर बेटा, वकील सुभाष पाटिल बताथे, "वो ला ये पता करे ला रहेय के कतका पुलिसवाला हवंय, वो मन कब आथें अऊ कब जाथें. बंगला मन ला आगि धरे के काम दूसर मन करे रहिन." वो इलाका मं बनेच अकन लोगन मन रहिन. "वो मन वो सब्बो ला जरा दीन," वो ह कहिथे.
हौसाबाई ह कतको साहस के कारनामा 'शेलर मामा' अऊ महान क्रांतिकारी जीडी बापू लाड के संग मिलके करे रहिस. 'शेलर मामा' ओकर कामरेड (संगी) कृष्णा सालुनकी के बोलेइय्या नांव रहिस. (असल शेलर मामा 17 वीं शताब्दी के एक ठन मशहूर मराठा लड़ाका रहिस).
हौसाबाई ह जोशी के 'बहिनी' बनके जेल मं ओकर ले भेंट करे रहिस. फ़रार होय के योजना के संग "जेन ला एक ठन [नानकन] काग़ज़ मं लिखे रहिस, वोला मंय अपन चुंदी के जुड़ा मं तोपके लुका देय रहेंय." फेर, वोला सेना के सेती तउन हथियार ला घलो ले जाय ला रहिस, जेन ह पुलिस के हाथ नई परे रहिस. अब लहूंटे ह भारी खतरा ले भरे काम रहिस.
"सब्बो पुलिस वाला मन मोला देखे रहिन अऊ मोला चिन लेतिन." येकरे सेती वो मन रेल मं जाय ला छोर के सड़क रद्दा मं जाय के फइसला करिन. "फेर मांडोवी नदी मं कउनो डोंगा नई रहिस, मछरी धरे के डोंगी घलो तक ले नई. अइसने मं हमन ला गम रहिस के तइरत जाय ला परही. नई त हमन गिरफ्तार हो सकत हवन. फेर वो पार कइसे जाबो? [हमन ला मिलिस] एक ठन बड़े अकन डब्बा, जेन ह मछरी धरे के जाल के भीतरी रखाय रहिस." वो डब्बा उपर पेट के भार, वो ह आधा रतिहा मं नदी पार करिस, ओकर मदद सेती कॉमरेड मन ओकरे संग तइरत रहेंय.
"मंय डब्बा के ऊपर सुते नई सकत रहेंय, काबर अइसे करे ले डब्बा ह बूड़ जातिस. मंय चूंवा मं तइरे सकत रहेंव, फेर ये नदी मं पानी के धार जोर ले बोहावत रहिस. मांडोवी कउनो नानकन नदी नई आय. [हमर मंडली के] दूसर लोगन मन तइरत रहिन...वो मन सुखाय कपड़ा ला पागा मार लेय रहिन, जेन ला पार करे के बाद पहिरे सकेंय." अऊ ये ढंग ले वो ह नदी पार कर लीस.
बापू अऊ हौसाबाई अपन संग हथियार ले के नई आइन, वो मन ये ला लाय के बंदोबस कर देय रहिन. जोशी ह कतको दिन बाद जेल ले फ़रार होय मं कामयाब हो गे.
